Un şofer, de 62 de ani, a făcut stop cardio-respirator în timp ce se afla la volanul maşinii sale, pe o stradă din Constanţa. Bărbatul nu a mai putut fi salvat.
Cadrele medicale ale Serviciului Județean de Ambulanță Constanța au fost solicitate să intervină, luni dimineaţă, în zona industrială a municipiul Constanța, în față fabricii Dobrogea, unde a avut loc un accident rutier.
Mai multe echipaje de poliție și ambulanțe ale SAJ Constanța, de tip B2 și C2, s-au deplasat la fața locului, unde au găsit un bărbat de 62 de ani în stop cardio-respirator, care se afla la volanul unei mașini.
„S-a efectuat protocol de resuscitare, dar, din păcate, la finalul protocolului a fost declarat decedat”, a declarat Claudia Tatarici, purtător de cuvânt SAJ Constanța.